A Gialeto

Non poto che piangher solamente
pensende a tie, fizu disizadu,
mortu a vint’annos, mortu cunsumadu
finz’a s’ossu. Su corpus trasparente

Si fit fattu ei s’anima dolente
s’idiat in su visu dilicadu
dae sos ogios mannos coronadu
e fissos in sa vida inutilmente.

Che zegu chi su baculu hat perdidu
chirchende a tie bando cun fastizu
in dogn’adde giamende, in dogni serra.

In sas nottes s’intendet custu gridu
de piantu: «Oh fizu, caru fizu»,
e tue ses cunsuntu sutta terra.